Is braai ons enigste erfenis?Foto: Paul Hermann/Unsplash Deur Mercy Kannemeyer Ek en ’n vriendin het onlangs gegrap oor ŉ ekovriendelike braaidag. ’n Dag waar geen diereprodukte gebruik moet word nie en waar ons ook nie wil vuur maak nie, want die rook beskadig die osoonlaag. Die uiteinde van ons grappie was dat ons op dié dag maar net na groente sal staar en water drink wanneer ons honger en dors word. Voor ek verder gaan, ’n vrywaring – die toestand van ons aarde is niks om oor te spot nie en ons almal moet ons deel doen om die aarde te beskerm. En ons moet seker maak ons doen genoeg moeite sodat daar vir ons nasate ’n leefbare planeet agterbly. Ek moes dit net uit die weg ruim voor iemand my daarvan beskuldig dat ek sake nie ernstig genoeg opvat nie. Goed. Die gesprek oor braaidag het my wel aan die dink gesit ten opsigte van erfenisdag. Aanvanklik was ek geweldig geïrriteerd dat die erfenis van Suid-Afrika afgemaak word tot ŉ braaidag. My redenasies was dat daar ’n magdom mense is wat nie vleis eet nie (ja, ja, ’n mens kan groente ook braai), maar nóg meer as dit, is ek oortuig daarvan dat braai nie so diep ingewortel is in elke liewe kultuur in ons land nie. Die vraag ontstaan dan, is Erfenisdag slegs braaidag? Of gaan ons die dag gebruik om werklik oor ons erfenis te bepeins? Wie is ons? Waar kom ons vandaan? Hoe leef ons met mekaar saam? Hoe gaan ons ons erfenis vars hou en daaraan bou sodat ons nooit mag vergeet dat ons land werklik besonders is nie? Dit voel dalk nie altyd asof daar genoeg rede is om in hierdie land aan te bly nie. Korrupsie, moord, werkloosheid en geweld maak dat dit soms voel ons land is onregeerbaar en boonop onleefbaar. Talle mense voel onveilig en glo die gras is groener aan die ander kant. En hierdie rubriek is nie om enigiemand te oortuig om nie die land te verlaat nie. Ons almal se situasies is uniek en elkeen weet hoeveel hulle nog kan uithou, al dan nie. Mercy Kannemeyer. Foto: Verskaf. Hierdie is bloot ’n herinnering dat ons al ver gekom het, Suid-Afrika. Ja, dinge gaan rof en as ’n jong mens, iemand wat graag in hierdie land wil bly, wat graag wil hê daar moet na alle mense omgesien word, is dit my hart se begeerte dat ons moet vashou aan ons gedeelde erfenis. Nodeloos om te sê, ons leef nog in baie ongelyke omstandighede waar klasse- en rasseverskille hoogty vier. Daar is nie ’n maklike oplossing nie. ’n Goeie begin sal wees om ons regering meer aanspreeklik te hou vir die manier waarop die land bestuur word. ’n Goeie begin is om nie stil te bly nie. ’n Goeie begin is om te weet waar ons vandaan kom. Erfenisdag is meer as net braai. Praat bietjie met mense wat nie soos jy dink nie. Leef bietjie buite jou gemaksone. Wie weet, dalk, net dalk, word jy aangenaam verras.